অধীরের গড়ে দাঁড়িয়েই এবার পরোক্ষে প্রদেশ কংগ্রেস সভাপতির বিরুদ্ধে মুখ খুললেন কংগ্রেস বিধায়ক অপূ্র্ব সরকার। বিরোধী বিধায়েকর এই ভূমিকায় উৎসাহিত হতে পারেন শাসক দলের নেতারাও।
মুর্শিদাবাদের কান্দির কংগ্রেস বিধায়ক অপূর্ববাবুর অভিযোগ, কংগ্রেসে থেকেও অপমানিত হতে হচ্ছে তাঁকে। কার্যত অধীরের দিকে ইঙ্গিত করে তাঁর অভিযোগ, "কংগ্রেস দলে আমাকে কোনও মর্যাদা দেওয়া হয় না। প্রদেশ কংগ্রেস কোনও সভা হলেও সেখানে আমাকে ডাকা হয় না। আগামী দিনে কান্দিতে নাগরিক মঞ্চ করে কান্দির মানুষের উন্নয়নে সামিল হব। যাঁরা এতদিন লড়াই করতে শিখিয়েছেন, তাঁদের বিরুদ্ধে আমার এই লড়াই ও আন্দোলন।’’
রবিবার কান্দি পৌরসভা হলে অপূর্ব সরকারের ব্যক্তিগত উদ্যোগে একটি বিজয়া সন্মেলনী করা হয়। কিন্তু কংগ্রেসের কোনও ব্যানার ওই অনুষ্ঠানে ব্যবহার করা হয়নি।
অপূর্ববাবু আরও দাবি করেন, অর্থের প্রলোভন দেখিয়ে কেউ তাঁকে দলে নিতে পারবে না। কিন্তু কেউ যদি কান্দির উন্নয়েনর প্রতিশ্রুতি দেন, তাহলে তিনি অবশ্যই দলবদল করবেন। ফলে তৃণমূলে যাওয়ার জল্পনা একেবারে উড়িয়ে দেননি তিনি। যদিও অপূর্ববাবুর দাবি, দলবদল করলেও তিনি বিধায়ক পদে ইস্তফা দিয়েই তা করবেন।
অপূর্ব সরকার মানস ভুইঁঞা-ঘনিষ্ঠ হওয়ায় গত একবছর ধরেই অধীরবাবুর সঙ্গে তাঁর দূরত্ব তৈরি হয়েছিল। যদিও অপূর্ববাবুর এ দিনের মন্তব্য নিয়ে অধীরবাবুর কোনও প্রতিক্রিয়া পাওয়া যায়নি।